ALT รับเงินแปลงสิทธิวอร์แรนต์ 339 ลบ. ลุยลงทุนโครงการใหม่-เพิ่มศักยภาพบริการ
ALT รับเงินแปลงสิทธิ ALT-W1 กว่า 339 ลบ. ลุยลงทุนโครงการใหม่-เพิ่มศักยภาพบริการ
ALT รับเงินแปลงสิทธิ ALT-W1 กว่า 339 ลบ. ลุยลงทุนโครงการใหม่-เพิ่มศักยภาพบริการ
28 ธ.ค. 2563

‘เอแอลที’ รับเงินแปลงสภาพ ALT-W1 กว่า 339 ล้าน ปลื้มผู้ถือหน่วยแปลงสิทธิ 113.22 ล้านหน่วย พร้อมออกหุ้นสามัญใหม่ 113.22 ล้านหุ้น พาร์ 0.50 บาท เข้าซื้อขายบนกระดานวันนี้ (28 ธ.ค.) เร่งใส่เงินเพิ่มทุนบริษัทลูก – ลงทุน Infrastructure ใหม่ตามแผน หวังเพิ่มศักยภาพบริการ
นางปรีญาภรณ์ ตั้งเผ่าศักดิ์ กรรมการผู้อำนวยการ บริษัท เอแอลที เทเลคอม จำกัด (มหาชน) หรือ ALT  เปิดเผยว่า ภายหลังจากที่บริษัทได้เปิดให้ผู้ถือหน่วยใบสำคัญแสดงสิทธิในการจองซื้อหุ้นสามัญของบริษัท เอแอลที เทเลคอม จำกัด (มหาชน) (ALT-W1) ใช้สิทธิแปลงสภาพเป็นหุ้นสามัญครั้งสุดท้ายเมื่อวันที่ 18 ธันวาคมที่ผ่านมา พบว่ามีผู้ถือหน่วยใช้สิทธิแปลง ALT-W1 ทั้งสิ้น 113.22 ล้านหุ้น ราคาใช้สิทธิ 1 หน่วย ต่อ 1 หุ้นสามัญ ราคาแปลงสภาพ 3.00 บาทต่อหุ้น โดยบริษัทได้รับเงินจากการแปลงสภาพดังกล่าวรวม 339.67 ล้านบาท
ทั้งนี้บริษัทได้ออกหุ้นสามัญใหม่จำนวน 113.22 ล้านหุ้น มูลค่าที่ตราไว้ต่อหุ้น (พาร์) 0.50 บาท รองรับการแปลงสภาพ ALT-W1 ดังกล่าว  และภายหลังการออกหุ้นสามัญครั้งนี้ ส่งผลให้บริษัทมีทุนจดทะเบียนชำระแล้วทั้งสิ้น 566.11 ล้านบาท ประกอบด้วยหุ้นสามัญจำนวน 1,132.23 ล้านหุ้น มูลค่าที่ตราไว้ต่อหุ้น (พาร์)  0.50 บาท
โดยหุ้นสามัญออกใหม่จำนวน 113.22 ล้านหุ้น จะเข้าซื้อขายในตลาดหลักทรัพย์แห่งประเทศไทยวันแรกวันนี้ (28 ธ.ค. 2563)
สำหรับเงินระดมทุนที่ได้รับจากการแปลงสิทธิ  ALT-W1 จำนวน 339.67 ล้านบาท บริษัทจะใช้สำหรับเพิ่มทุนให้บริษัทลูก และ ลงทุนในโครงการ Infrastructure ใหม่ที่บริษัทวางแผนในอนาคต ทั้งนี้ เพื่อรองรับการเติบโตของตลาดโทรคมนาคมที่จะเพิ่มขึ้นอย่างมีนัยสำคัญ
สำหรับบริษัท เอแอลที เทเลคอม จำกัด (มหาชน) หรือ ALT เป็นผู้ประกอบธุรกิจโทรคมนาคมแบบครบวงจร โดยมุ่งเน้น Telecom Infrastructure Sharing ธุรกิจให้เช่าโครงสร้างพื้นฐานโทรคมนาคม เช่น โครงข่ายใยแก้วนำแสง และสถานีกระจายสัญญาณโทรศัพท์มือถือ เป็นต้น